钦定古今图书集成/明伦汇编/氏族典/第121卷 > 陈升之
## 钦定古今图书集成/明伦汇编/氏族典/第121卷 > 陈升之

按《宋史陈升之传》：“升之，字旸叔，建州建阳人。举进士，
历知封州、汉阳军，入为监察御史、右司谏，改起居舍
人，迁侍御史，知杂事。凡任言责五年，所上数十百事，
然持论不坚，以故不尽施用。擢天章阁待制、河北都
转运使，知瀛州、真定府，加龙图阁直学士，复知谏院，
同领磨勘转运使及提点刑狱功务，迁枢密直学士”、
知开封府。岁馀，拜枢密副使。谏官、御史交章论升之
“阴结宦者，故得大用”，罢为资政殿学士、知定州，徙太
原府。治平二年，复拜枢密副使。神宗立，以母老请郡，
为观文殿学士、知越州。熙宁元年，徙许，中道改大名
府，过阙，留知枢密院。明年，同制置三司条例司，与王
安石共事，数月，拜中书门下平章事、集贤殿大学士。
升之既相忤安石，称疾归卧，帝数敦谕，乃出。会母丧
去位，终制。召为枢密使，足疾不能立朝。七年，拜镇江
军节度使、同平章事、判扬州，封秀国公。卒，年六十九，
赠太保、中书令，谥曰成肃。升之初名旭，避神宗嫌名
改焉。